महिलाओं की देह पर ही क्यों लड़ी जाती है ‘जंग’, 4 थ्योरी से समझिए
Manipur Violence Theory Explained; मणिपुर में 19 साल की आदिवासी लड़की एक एटीएम से पैसे निकालने गई थी, जब उसे गाड़ी में आए चार लाेगों ने अगवा कर लिया।
मणिपुर में 19 साल की आदिवासी लड़की एक एटीएम से पैसे निकालने गई थी, जब उसे गाड़ी में आए चार लाेगों ने अगवा कर लिया।
उन्हें एक पहाड़ी इलाके में ले जाया गया, जहां एक कमरे में उनसे बार-बार रेप किया गया। वह जब भी विरोध करतीं तो उनको बंदूक के बट से मारा जाता और बिना खाना और पानी के तड़पने के लिए छोड़ दिया जाता।
रातभर उन्हें भूखा-प्यासा रखा गया। आखिरकार वॉशरूम जाने के बहाने वह वहां से भाग निकलीं और बीते 21 जुलाई को उन्होंने अपने साथ हुई इस वारदात की शिकायत पुलिस से की। ये सिर्फ एक लड़की की दास्तां नहीं है।
मणिपुर में ऐसी कई लड़कियों-महिलाओं के साथ हुआ है।
आज मणिपुर जातीय संघर्ष की आग में जल रहा है, जहां महिलाओं को कपड़े उतारकर घुमाया जा रहा है, गैंगरेप हो रहे हैं या उन्हें मार-काट कर फेंका जा रहा है।
आखिर, जंग या जातीय संघर्षों के दौरान महिलाओं पर ऐसे जुल्म क्यों ढाए जाते हैं। रेप ही ज्यादा क्यों देखने को मिलते हैं या उन्हें सेक्स स्लेव क्यों बनाया जाता है।
कहा जाता है कि दुनिया की सारी जंग पुरुष ही लड़ते हैं लेकिन इनमें सबसे ज्यादा शहीद महिलाएं होती हैं, उनकी आबरू लुटती है और वो परिवार और अपना अस्तित्व खोकर सड़क पर छोड़ दी जाती हैं।
ऐसा क्यों होता है, इस बवाल के पीछे किस तरह की मानसिकता काम करती है जहां मुद्दा कुछ और होता है, लेकिन आक्रोश का सामना महिलाएं करती हैं।
जिसमें भूखी, बेहूदा, बेशर्म भीड़ अपनी मांगों और जिद को पूरा करने के लिए औरतों को टार्गेट बनाती है। एक्सपर्ट इसके पीछे 4 अहम वजहें बताते हैं।
प्रेशर कुकर, कल्चरल पैथोलॉजी, स्ट्रैटेजिक रेप और फेमिनिस्ट सिद्धांत
साउथ एशियन यूनिवर्सिटी (सार्क यूनिवर्सिटी) में इंटरनेशनल रिलेशन में एसोसिएट प्रोफेसर धनंजय त्रिपाठी के अनुसार, जातीय संघर्षों, जंग या सांप्रदायिक दंगों में महिलाओं से रेप या उनके यौन शोषण के पीछे 4 सिद्धांत काम करते हैं, जिन्हें प्रेशर कुकर सिद्धांत, कल्चरल पैथोलॉजी सिद्धांत, सिस्टमेटिक या स्ट्रैटेजिक रेप सिद्धांत और फेमिनिस्ट सिद्धांत का नाम दिया जाता है।
1990 के दशक में बोस्नियाई युद्ध के दौरान सामूहिक रेप की घटनाओं ने पूरी दुनिया का ध्यान खींचा। अंतरराष्ट्रीय अपराध न्यायालय ने पहली बार 27 जून, 1996 को रेप और यौन हमले को युद्ध अपराध घोषित किया।
जोनाथन गॉटशैल अपनी किताब ‘एक्सप्लेनिंग वॉरटाइम रेप: द जर्नल ऑफ सेक्स रिसर्च’ और सुजैन ब्राउनमिलर ने अपनी किताब ‘अगेंस्ट अवर विल’ में इन चारों थ्योरी का जिक्र किया है। जाे न्यूयॉर्क में यूनियन कॉलेज में प्राेफेसर सोनिया टाईमैन की स्टडी से ली गई हैं।
फेमिनिस्ट थ्योरी: महिलाओं से नफरत के चलते रेप
यह सिद्धांत ताकत की व्याख्या करता है। रेप चाहे युद्धों के दौरान हो या फिर शांतिकाल के दौरान, यह हमेशा से महिलाओं पर हावी होने की पुरुष की इच्छा से प्रेरित होता है।
जो व्यक्ति रेप करता है, वह महिलाओं से नफरत करता है। वह महिला के जेंडर को नजरअंदाज करते हुए उस पर भरोसा नहीं करता और वह उस पर हावी होना चाहता है।
प्रोफेसर धनंजय त्रिपाठी कहते हैं कि रेप से आदमी अपनी उस ताकत को दिखाना चाहता है, जिसके पीछे महिला को दबाने और उस पर हावी होने की बरसों से दबी कुंठा होती है।
कल्चरल पैथोलॉजी थ्योरी: दूसरे जेंडर या पहचान को नीचा समझना
यह थ्योरी बताती है कि सोसाइटी का डेवलेपमेंट किस आधार पर हुआ है। ऐसी सोसाइटी महिलाओं को किस नजरिए से देखती है। अगर सोसाइटी पितृसत्तात्मक स्वभाव की है तो जाहिर है, ऐसी भावनाएं पनपेंगी।
वहां, महिलाओं के प्रति सम्मान की भावना नहीं होगी और न ही दूसरी संस्कृतियों या समुदायों के प्रति उदार रवैया होगा। यहां जातीय श्रेष्ठता की भावना ज्यादा हावी होगी। यानी अपने कल्चर को अच्छा बताने, दूसरे के कल्चर को नीचा दिखाने की कोशिश करना।
ऐसी सोसाइटी में रेप करने की मानसिकता ज्यादा होती है। क्रिस्टीना लैंब की एक किताब ‘अवर बॉडीज, देयर बैटलफील्ड्स: वॉर थ्रू द लाइव्स ऑफ वुमन’ में महिलाओं के रेप के पीछे सोसाइटी के ढांचे काे जिम्मेदार ठहराया गया है।
प्रोफेसर धनंजय त्रिपाठी कहते हैं कि सोसाइटी की इस सोच और महिलाओं के इस शरीर को लड़ाई के मैदान में बदलने वाली मानसिकता सदियों पुरानी रही है, जाे पुरुष प्रधान सामाजिक ढांचे से जन्मी है।
प्रेशर कुकर थ्योरी: दबी हुई निराशा और गुस्से का शिकार बनती महिलाएं
युद्धों या संघर्षों के दौरान लोग हमेशा डर, तनाव और स्थिति के बदलने और सुधरने की बेबसी के इंतजार में डूबे रहते हैं। ये भावनाएं गुस्से को भड़काती हैं और सबसे कमजोर उन्हें अपने आसपास स्त्री नजर आती है।
इसलिए युद्ध या संघर्ष के दौरान उनके रेप करने की आशंका बढ़ जाती है क्योंकि वे न जवाबदेही महसूस करते हैं और न ही जिम्मेदारी।
प्रोफेसर धनंजय त्रिपाठी बताते हैं कि ऐसे समाज में लोगों का गुस्सा महिलाओं पर इसलिए निकलता है क्योंकि वो उसे सबसे आसान शिकार मानते हैं और कहीं न कहीं स्त्री विरोधी मानसिकता उनके दिमाग में बैठी रहती है। वो उस स्त्री को दबाकर, मारकर या रेप कर अपने पुरुष होने को जायज ठहराते हैं।
स्ट्रैटिजिक रेप थ्योरी: विरोधी पुरुषों को नीचा दिखाने के लिए होते रेप
यूगोस्लावियाई युद्ध हों, रवांडा में हुए सामूहिक रेप हों या मणिपुर की घटनाएं, सब जगह रेप को एक हथियार की तरह लिया गया। सैनिकों द्वारा या दूसरे समूह द्वारा रेप करना बाकायदा एक प्लान का हिस्सा होता है और ऐसी लड़ाइयों में एक हथियार।
यह मान लिया जाता है कि जंग में सब जायज होता है। किताब ‘अगेंस्ट अवर विल’ में सुजैन ब्राउनमिलर कहती हैं कि जंग और जातीय संघर्ष के दौरान हावी होने और खुद को सही साबित करने की सोच से आम आदमी क्रूर और बेरहम हो जाता है।
सुजैन कहती हैं कि दूसरे पर विजय हासिल करने की भावना आदमी को रेप करने के लिए उकसाती है। ऐसे दिनों में उसकी मानसिकता सबसे ज्यादा उभरकर सामने आती है।
वहीं, मैनुवर्स की लेखिका सिंथिया एनलोए कहती हैं कि रेप लड़ाइयों के दौरान का सबसे जहरीला और खतरनाक हथियार है, जिसके पीछे ज्यादातर राजनीतिक दिमाग होता है।
मणिपुर में महिलाओं पर अत्याचार के पीछे चारों सिद्धांत
प्रोफेसर धनंजय त्रिपाठी कहते हैं कि मणिपुर में महिलाओं के साथ हुई ज्यादती की वजहें हमें चारों सिद्धांतों में मिलती है। मणिपुर का समाज इस समस्या की वजह से लंबे समय से अशांत रहा है, जिसने प्रेशर कुकर जैसी स्थिति बनाई है।
संघर्ष के चरम स्थिति में पहुंचने पर इसमें स्ट्रैटिजिक रेप जैसी घटनाएं देखी गईं। इस सिद्धांत के उदाहरण पूरी दुनिया में देखने को मिलते हैं।
जापान और चीन के सैनिकों ने अपनाई स्ट्रैटेजिक रेप थ्योरी 
स्ट्रैटेजिक रेप थ्योरी को सबसे ज्यादा जापानियों ने दूसरे विश्वयुद्ध के दौरान अपनाया था। मास रेप जापान की इंपीरियल आर्मी का सबसे फेवरेट तरीका था। जिसे वो कंफर्ट वुमन सिस्टम भी कहते है।
हालांकि, जापान सरकार इन आरोपों से हमेशा इनकार करती रही है, मगर, 1990 के दशक से इन कंफर्ट वुमन यानी सेक्स स्लेव की दर्दनाक कहानियां दुनिया के सामने आईं तो लोगों ने जापानियों के अत्याचारों के बारे में जाना।
बाद में इसी को चीन ने भी अपनाया, जहां कंफर्ट स्टेशन होते। इन कंफर्ट स्टेशनों में चीन के सैनिक आराम फरमाते और पकड़ी गई महिलाओं से रेप करते। नानजिंग में तो बर्बरता के साथ महिलाओं को सेक्स गुलाम बनाया गया।
जापान में खुद को पड़ोसियों से बेहतर समझने की ललक
जापानी फेमिनिस्ट और कल्चरल पैथोलॉजी थ्योरी में भी फिट बैठते हैं। क्योंकि उनका पितृसत्तात्मक समाज ये मानता रहा है कि पुरुष औरतों से ज्यादा सुपीरियर होते हैं।
यही नहीं, वो ये भी मानते रहे कि वो नस्लीय रूप से भी सभी नस्लों खासकर कोरियाई लोगों से बेहतर हैं।
दूसरे विश्व युद्ध के दौरान ही रूसी और जर्मन सेनाओं ने सामूहिक रेप को अंजाम दिया था। रूस की सेना को रेड बीस्ट कहा जाता। इन दोनों देशों के कृत्य को कल्चरल पैथोलॉजी थ्योरी कहा जाता है।
अमेरिका ने फेमिनिस्ट थ्योरी अपनाकर दुनिया के कई हिस्सों पर जमाया कब्जा
वहीं, जब दुनिया पर अमेरिकी अपना कब्जा जमा रहे थे, तब उन्होंने भी रेप को ही अपना हथियार बनाया। अमेरिकी लोगों पर फेमिनिस्ट थ्योरी फिट बैठती है।
अमेरिकी जब अपनी ताकत के दम पर फ्रांस के कुछ इलाकों पर कब्जा कर रहे थे, तो वो रेप करते जाते और वहां की महिलाओं को सेक्स स्लेव बना लेते।
तीन वजहों से महिलाएं आती हैं भीड़ के निशाने पर 
प्रोफेसर धनंजय त्रिपाठी कहते हैं कि हमारे सामाजिक ढांचे में महिलाओं को समुदाय के सम्मान के तौर पर देखा जाता है।
पहली वजह- महिलाओं का रेप करके उस समुदाय या जातीय समूह को अपमानित करना मकसद होता है। दूसरी वजह, यह कि महिलाएं और बच्चे हमलावरों के लिए आसान और सॉफ्ट टारगेट होते हैं।
तीसरी वजह, यह कि महिलाओं पर यौन हमले करके दूसरा समुदाय सामने वाले की ‘मर्दानगी’ यानी उसके पुरुषत्व को चुनौती देता है।
वहीं, गुजरात केंद्रीय विश्वविद्यालय और सीएसडीएस में फेलो प्रोफेसर धनंजय राय बताते हैं कि जब दुनिया से उपनिवेशवाद का अंत हो रहा था, उस समय महिलाओं के खिलाफ हिंसा की कई घटनाएं सामने आईं।
कमला भसीन और रितु मेनन (बॉर्डर्स एंड बाउंड्रीज: वीमेन इन इंडियाज पार्टीशन) और उर्वशी बुटालिया (द अदर साइड ऑफ साइलेंस) की किताबों में ऐसे संघर्षों के दौरान अगवा की गई महिलाओं के हालात दिखाए गए हैं।
भसीन और मेनन ने लिखा है, महिलाओं के खिलाफ ऐसी हिंसक कार्रवाई को सामाजिक सर्वसम्मति हासिल थी। जाति और सांप्रदायिक श्रेष्ठता का दावा करने के लिए पितृसत्ता द्वारा महिलाओं के शरीर को हिंसा करने की जगह बना दिया गया है।
मणिपुर जैसी हिंसा में अफवाहें भी आग में घी डालने का करती हैं काम
प्रोफेसर धनंजय त्रिपाठी बताते हैं कि मणिपुर में कुकी और मैतेयी के बीच हिंसा की एक बड़ी वजह अफवाहें भी हैं, जो आग में घी डालने का काम करती हैं।
जैसे मई में सोशल मीडिया पर कई फेक रिपोर्ट और वीडियो दिखाए गए कि मैतेयी महिलाओं से कुकी के हथियारबंद लोग रेप कर रहे हैं।
नतीजा यह हुआ कि ऐसे मामलों में लोग असंवेदनशील हो गए और सड़कों पर उतर आए। बदले की भावना में मैतेयी लोगों की भीड़ ने कुकी जनजाति की महिलाओं के साथ यौन शोषण और हिंसा की। 19 जुलाई को दो महिलाओं को निर्वस्त्र कर घुमाने और उनके साथ दुर्व्यवहार करने का एक वीडियो सोशल मीडिया पर सामने आया।
ये घटना 4 मई की थी। इसके बाद 20 जुलाई को पीएम नरेंद्र मोदी को मणिपुर मामले पर कहना पड़ा कि-मणिपुर की घटना किसी भी सभ्य समाज के लिए शर्मसार करने वाली है। देश की बेइज्जती हो रही है। दोषियों को बख्शा नहीं जाएगा।
‘मणिपुर में दिमाग सुन्न करने वालीं डरावनी कहानियां’, राजनीति से लेकर बॉलीवुड तक भड़कीं महिलाएं
दिल्‍ली महिला आयोग की प्रमुख स्वाति मालीवाल 24 जुलाई को सदस्य वंदना सिंह के साथ गोलीबारी के बीच चुराचांदपुर, मणिपुर पहुंचीं और उन दो पीड़ितों की मां और पति से मिलीं जिन्हें नेकेड कर घुमाया गया था। स्वाति ने कहा-मणिपुर में हिंसा बेहद परेशान करने वाली है और जहां भी मैं जा रही हूं, वहां डरावनी कहानियां हैं, जो दिमाग को सुन्न कर देती हैं।
इससे पहले बॉलीवुड एक्ट्रेस ऋचा चड्ढा ने मणिपुर हिंसा पर अपना गुस्सा जताते हुए लिखा, ‘शर्मनाक और भयानक। रेणुका शहाणे ने कहा, ‘मणिपुर में इस निर्ममता को रोकने वाला कोई नहीं है।
अगर आप दो महिलाओं को परेशान करने वाले इस वीडियो को देखने के बाद भी अंदर तक नहीं हिले हैं, तो आपको खुद को इंसान कहने का कोई हक नहीं है। भारतीय या इंडियन की तो बात ही छोड़ दो।’
इस मामले पर कांग्रेस नेता रंजीता रंजन ने कहा कि केंद्र सरकार के मंत्री विपक्ष शासित राज्यों में अपराध की घटनाओं की तुलना मणिपुर की घटना से कर रहे हैं, जबकि यह पूरी तरह अनुचित है, क्योंकि अन्य जगहों पर अपराध की घटनाओं को लेकर तत्काल प्राथमिकी दर्ज कर कार्रवाई हुई है। क्या किसी अन्य राज्य में मणिपुर की तरह महिलाओं के साथ अमर्यादित व्यवहार हुआ? केंद्र सरकार अपनी जिम्मेदारी से बचना चाहती है।
वहीं, केंद्रीय मंत्री स्मृति ईरानी ने राहुल गांधी पर निशाना साधते हुए कहा कि क्या आपमें हिम्मत है कि आप राजस्थान, बिहार और छत्तीसगढ़ पर बोल सकें? उन्होंने कहा कि आखिर उनमें ऐसी हिम्मत कब होगी कि वो कांग्रेस के उस नेता पर सवाल खड़े कर सकें, जिसके मणिपुर जाने के बाद से मणिपुर जलने लगा।
सपा सांसद जया बच्चन ने कहा, मणिपुर की चर्चा अंतरराष्ट्रीय स्तर पर हो रही है, लेकिन हमारे देश में नहीं। यह शर्म की बात है। किसी ने भी सहानुभूति में एक शब्द भी नहीं कहा। देश में महिलाओं के साथ रोज कुछ न कुछ घटित हो रहा है, यह बहुत ही निराशाजनक है।
महिलाओं को अपनी वस्तु या मिल्कियत समझा जाना भी बड़ी वजह
झारखंड और असम में आदिवासी महिलाओं के लिए काम करने वाली एक्टिविस्ट नीतिशा खलखो कहती हैं कि मणिपुर जैसी जातीय हिंसा के दौरान महिलाओं पर यौन हिंसा इसलिए की जाती है, ताकि दूसरे समुदाय या समाज के मर्म पर चोट हो। उसकी इज्जत तार-तार हो जाए।
महिलाओं का ऑब्जेक्टीफिकेशन या अपनी वस्तु या मिल्कियत समझा जाना इसकी प्रमुख वजह है।
कई बार तो युद्ध ही महिलाओं के लिए हुए हैं। इसका एक और कारण समुदाय विशेष का गर्व है, जो महिलाओं से जुड़ा है, उसे चोट पहुंचाना। एकमात्र सुख के नाम पर मनुष्य को सेक्स ही समझ में आता है।
नीजिशा खलखो कहती हैं कि किसी भी टकराव में महिलाओं से यौन शोषण का मकसद किसी समुदाय या समाज के पुरुषत्व को चोट पहुंचाना है।
ऐसा नहीं है कि रेप या यौन शोषण का सिलसिला आधुनिक युग की ही देन है, इतिहास ऐसे काले अध्यायों से भरा पड़ा है, जब मानवता खुद पर ही शर्मिंदा हुई है।
सबसे खतरनाक होती है कल्चरल पैथोलॉजी थ्योरी, अमेरिका में यही हुआ
आज भले ही अमेरिका को खुद को मानवाधिकारों का रक्षक बताए, मगर एक समय वह भी था, जब वहां सिविल वॉर के दौरान 'अश्वेत' महिलाओं पर यौन हमले को अपराध तक नहीं माना जाता था।
ऑथर पीटर वैलेंस्टीन की किताब ‘क्रैडल ऑफ अमेरिका: ए हिस्ट्री ऑफ वर्जीनिया’ में कहा गया है कि 1662 के शुरुआती दिनों की बात है, जब वर्जीनिया में एक नियम पारित हुआ कि गुलाम औरतों से जन्मे बच्चे, भले ही उनका पिता कोई गोरा ही क्यों न हो, गुलाम ही होगा।
अमेरिका में सिविल वॉर से पहले तक ज्यादातर गोरे लोगों की मानसिकता के पीछे कल्चरल पैथोलॉजी थ्योरी ही थी। रेसी टेलर के उदाहरण से इसे समझ सकते हैं।
अमेरिकी स्टेट को एक अश्वेत महिला से 67 साल बाद माफी मांगनी पड़ी
रेसी टेलर 1944 में 24 साल की थीं, जब 6 लोगों ने उन्हें अलाबामा में उनके घर के पास से उठा लिया गया और एक ट्रक में उनका कई दिनों तक गैंगरेप हुआ। बाद में अपराधी पकड़े गए।
एक ने तो अपना गुनाह भी कबूल कर लिया। मगर, अश्वेतों को लेकर तब इतनी नफरत थी कि ज्यूरी के दो गोरे सदस्यों ने आरोपी पर मुकदमा चलाने से इनकार कर दिया।
इसके बाद तो सिविल राइट्स मूवमेंट और ज्यादा भड़क उठा। इस घटना के बरसों बाद 2011 में अलबामा की विधायिका ने सरकारी तौर पर टेलर से माफी मांगी।
इस वक्त टेलर 90 साल की हो चुकी थीं, वह रोज अपने ऊपर ढाए गए जुल्म के विरोध में फ्लोरिडा में अपने घर के दरवाजे पर एक तख्ती लेकर खड़ी हो जाती थीं।
2000 साल पहले भी युद्ध में महिलाओं के साथ ऐसा ही सुलूक 
रोमन इतिहासकार लिवी बताते हैं कि पहली सदी के आसपास जब लगातार जंग से आबादी कम हो रही थी, तब रोमन साम्राज्य के नेता रोमुलस ने एक धार्मिक त्योहार का आयोजन किया और पड़ोसी सैबाइन कबीलाई लोगों को न्योता दिया।
रात में उन्हें जमकर शानदार दावत दी गई, जैसे ही दावत खत्म हुई रोमुलस का इशारा पाकर रोमनों ने सैबाइन लोगों पर हमला बोल दिया। पुरुषों को मार डाला गया, जबकि महिलाओं को बंधक बना लिया गया। इन महिलाओं से रेप किया जाता, ताकि जंग के लिए ज्यादा से ज्यादा गुलाम मिल सकें।
बाद में यही ट्रेंड अरब आक्रमणकारियों में भी देखने को मिला। भारत में भी ऐसे ही गुलामों से दिल्ली सल्तनत की नींव पड़ी थी।
महिलाओं को हथियार की तरह इस्तेमाल करना संविधान का घृणित अपमान: सुप्रीम कोर्ट
मणिपुर में महिलाओं पर हिंसा को लेकर सुप्रीम कोर्ट ने केंद्र और मणिपुर सरकार से पूछा है कि अपराधियों पर कार्रवाई के लिए आपने क्या कदम उठाए हैं।
चीफ जस्टिस ऑफ इंडिया डीवाई चंद्रचूड़ ने कहा कि जातीय संघर्ष के दौरान महिलाओं का हथियार की तरह इस्तेमाल को कभी स्वीकार नहीं किया जा सकता है। यह संविधान का सबसे घृणित अपमान है।
न्यूयॉर्क टाइम्स और ब्लैक गर्ल डैंजसर और ओपन डेमोक्रेसी के लिए लिखने वालीं कॉलमनिस्ट आयशा मिर्जा कहती हैं, ’रेप महज शरीर पर चोट के निशान नहीं हैं जो दुख देते हैं। ये दिल पर लगे जख्म और दिमाग पर लगे निशान हैं, जो ताउम्र बने रहते हैं।’
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सिलेक्ट करें।